มกอช. กระทรวงเกษตรและสหกรณ์ เดินหน้าสร้าง Q อาสา เสริมการรับรองการผลิตอาหารปลอดภัยในระบบแปลงใหญ่
มกอช. กระทรวงเกษตรและสหกรณ์ เดินหน้าสร้าง Q อาสา เสริมการรับรองการผลิตอาหารปลอดภัยในระบบแปลงใหญ่ หนุนความเชื่อมั่นดันราคาสินค้าเกษตรเพิ่มนางสาวจูอะดี พงศ์มณีรัตน์ เลขาธิการสำนักงานมาตรฐานสินค้าเกษตรและอาหารแห่งชาติ หรือ มกอช. เปิดเผยระหว่างลงตรวจสอบพื้นที่แปลงใหญ่ในจังหวัดเพชรบูรณ์ที่กระทรวงเกษตรมีนโยบายส่งเสริมการผลิตพืชอาหารปลอดภัยให้แก่ผู้นำกลุ่มเกษตรกร ว่าจากที่สำนักงานมาตรฐานสินค้าเกษตรและอาหารแห่งชาติ หรือ มกอช. ได้สร้าง Q อาสา ขึ้นมาเพื่อแลกเปลี่ยนข้อมูลข่าวสารระหว่าง มกอช.กับเกษตรกร ให้คำปรึกษาเกษตรกรในการปรับเปลี่ยนเข้าสู่ระบบมาตรฐาน ผลิตพืชอาหารปลอดภัยให้แก่ผู้นำกลุ่มเกษตรกร ตัวแทนสภาเกษตรกร ศูนย์เรียนรู้การเพิ่มประสิทธิภาพการผลิตสินค้าเกษตร (ศพก.) อาสาสมัครเกษตรหมู่บ้าน (อกม.) โดยทำหน้าที่ให้คำแนะนำ และเป็นพี่เลี้ยงให้เกษตรกรที่จะเข้าสู่ระบบการผลิต การจัดการแปลงพืชผักให้เป็นไปตามมาตรฐานผ่านการรับรอง ที่ผ่านมาทาง มกอช. ร่วมกับสำนักงานเกษตรจังหวัด 9 จังหวัด ได้แก่ เพชรบูรณ์ พิษณุโลก พิจิตร สระแก้ว พัทลุง กำแพงเพชร ปราจีนบุรี ฉะเชิงเทรา และนครนายก โดยนำ Q อาสา ไปตรวจประเมินแปลงเบื้องต้นให้กับเกษตรกรในพื้นที่โครงการระบบส่งเสริมเกษตรแบบแปลงใหญ่ หรือพื้นที่ทั่วไป ที่ยื่นขอการรับรอง GAP และให้คำแนะนำแก่เกษตรเพื่อให้เกษตรกรมีความพร้อมในการตรวจรับรองจากกรมวิชาการเกษตร ทั้งนี้ในปี 2561 ที่ผ่านมา Q อาสาได้ปฏิบัติงานร่วมตรวจประเมินแปลงและให้คำแนะนำ จำนวน 619 แปลง จนสามารถผ่านการรับรอง ร้อยละ 74.96เลขาธิการ มกอช. กล่าวด้วยว่า Q อาสา ที่มกอช. ได้พัฒนาให้เป็นเครือข่ายที่ช่วยขับเคลื่อนการผลิตพืชอาหารได้อย่างเป็นรูปธรรม ถือเป็นความสำเร็จของ มกอช. อึกด้านหนึ่งที่ทำให้เกษตรกรตระหนักถึงเรื่องความปลอดภัยในการผลิตสินค้าเกษตร